Samarqandda haydovchisi uxlab qolgan turistlar avtobusi yuk mashinasi bilan to'qnashdi — video

Samarqand viloyati Ishtixon tumanida 22 may kuni turistlar avtobusi yuk mashinasi bilan to'qnashdi. Bu haqda viloyat Yo'l harakati xavfsizligi boshqarmasi axborot xizmati xabar berdi.
Ma'lum bo'lishicha, hodisa soat 01:00 atrofida M-37 Samarqand–Buxoro–Turkmanboshi xalqaro avtomobil yo'lining tuman hududidan o'tgan qismida sodir bo'lgan. Aniqlanishicha, Buxoro–Samarqand yo'nalishida xorijlik sayyohlarni olib ketayotgan avtobus “Kamaz” yuk mashinasining ortidan borib urgan va chetidagi to'siqqa urilgan.
Oqibatda avtobus haydovchisining sherigi og'ir tan jarohati olib, voqea joyida halok bo'lgan. Shu bilan birga, avtobusda bo'lgan Ruminiya fuqarosi tan jarohatlari olib, shifoxonaga yotqizilgan. Dastlabki surishtiruvga ko'ra, sayyohlarni avtobusi haydovchisi boshqaruv paytida uxlab qolgan.

Avvalroq Qozog'istonda ichida o'zbekistonliklar bo'lgan avtobus YTHga uchragandi. Oqibatda 2 kishi voqea joyida halok bo'lgan.